b'\n_START_ARTICLE_\nNjassaj\xc3\xa4rvi\n_START_SECTION_\nNimet\n_START_PARAGRAPH_\nJ\xc3\xa4rvi tunnetaan my\xc3\xb6s nimill\xc3\xa4 Lake Nyasa, Lake Nyassa, Lake Niassa ja Lake Malawi. J\xc3\xa4rven \xe2\x80\x9dl\xc3\xb6ysi\xe2\x80\x9d tunnettu skotlantilainen tutkimusmatkailija ja l\xc3\xa4hetyssaarnaaja David Livingstone, siksi j\xc3\xa4rve\xc3\xa4 kutsutaankin joskus Livingstonen j\xc3\xa4rveksi (Livingstone\xe2\x80\x99s Lake). Livingstonen kerrotaan kysyneen 1860-luvulla paikallisilta ihmisilt\xc3\xa4 j\xc3\xa4rven nime\xc3\xa4. Vastaukseksi h\xc3\xa4n sai \xe2\x80\x9dnjassa\xe2\x80\x9d, joka tarkoittaa j\xc3\xa4rve\xc3\xa4. Livingstone merkitsi j\xc3\xa4rven nimeksi Njassaj\xc3\xa4rvi.\n_START_SECTION_\nMaantiede\n_START_PARAGRAPH_\nJ\xc3\xa4rvi on noin 560 km pitk\xc3\xa4 ja leveimm\xc3\xa4lt\xc3\xa4 kohdaltaan 75 km leve\xc3\xa4. J\xc3\xa4rven pinta-ala on 29\xc2\xa0600 km\xc2\xb2. J\xc3\xa4rven keskisyvyys on 292 metri\xc3\xa4 ja syvin kohta ylettyy 706 metrin syvyyteen. Njassaj\xc3\xa4rve\xc3\xa4 ymp\xc3\xa4r\xc3\xb6iv\xc3\xa4t Mosambikin, Malawin ja Tansanian valtiot. Suunnilleen kolme nelj\xc3\xa4nnest\xc3\xa4 j\xc3\xa4rvest\xc3\xa4 kuuluu Malawille, loput Mosambikille._NEWLINE_J\xc3\xa4rvi laskee etel\xc3\xa4p\xc3\xa4\xc3\xa4st\xc3\xa4\xc3\xa4n Shirejokeen, joka johtaa Malombej\xc3\xa4rveen ja edelleen Sambesiin, joka laskee Intian valtamereen.\n_START_SECTION_\nSaaret\n_START_PARAGRAPH_\nJ\xc3\xa4rvess\xc3\xa4 on useita saaria. Niist\xc3\xa4 asutusta on ainoastaan Likomassa ja Chizumulussa. Asumattomiin saariin kuuluvat muun muassa Mumbo, Thumbi West, Mbenji ja Katale.\n_START_SECTION_\nKalastus ja matkailu\n_START_PARAGRAPH_\nKalaisa Njassaj\xc3\xa4rvi tarjoaa suotuisat mahdollisuudet kalastukseen. Kala on Malawin asukkaille yksi t\xc3\xa4rkeimmist\xc3\xa4 ravinnonl\xc3\xa4hteist\xc3\xa4. Koska Malawi on bruttokansantuotteella mitattuna maailman kymmenen k\xc3\xb6yhimm\xc3\xa4n maan joukossa, Njassaj\xc3\xa4rven mahdollistama luontomatkailu tuo maalle arvokasta valuuttatuloa. Kalastus tehostui 1960-luvulla brittil\xc3\xa4isten siirtomaais\xc3\xa4ntien tuotua mukanaan per\xc3\xa4moottorit. Niiden avulla kyl\xc3\xa4l\xc3\xa4iset p\xc3\xa4\xc3\xa4siv\xc3\xa4t kalastamaan aiempaa laajemmalla alueella, mutta tulivat my\xc3\xb6s riippuvaisiksi kalliista polttoaineesta. Nykyisin liikakalastus on ongelma Njassaj\xc3\xa4rvell\xc3\xa4 ja sit\xc3\xa4 yritet\xc3\xa4\xc3\xa4n rajoittaa, koska kalakannat eiv\xc3\xa4t kest\xc3\xa4 tehostunutta pyynti\xc3\xa4. Liikakalastuksen seurauksena Malawan asukkaat sairastavat bilhartsiaa eli skistosomiaasia. Hoitamattomana tauti voi johtaa kuolemaan, eik\xc3\xa4 tavallisilla malawilaisilla useinkaan ole varaa l\xc3\xa4\xc3\xa4kkeisiin. Suomen WWF on yksi suurimmista j\xc3\xa4rven tukijoista.\n_START_SECTION_\nKalat\n_START_PARAGRAPH_\nJ\xc3\xa4rvess\xc3\xa4 el\xc3\xa4\xc3\xa4 noin tuhat kalalajia. Levinnein kalaheimo on kirjoahvenet. Ravinnonsaannin lis\xc3\xa4ksi Njassaj\xc3\xa4rven v\xc3\xa4rikk\xc3\xa4it\xc3\xa4 kaloja pyydet\xc3\xa4\xc3\xa4n my\xc3\xb6s akvaariokaloiksi.'